


Szentendre Város Önkormányzata Képviselő-testületének 17/2026. (VI. 25.) önkormányzati rendelete
a közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet módosításáról
[1] Szentendre Város Önkormányzat Képviselő-testülete a város lakóinak harmonikus együttéléséhez szükséges magatartási szabályok, kötelezettségek és tilalmak helyi sajátosságoknak megfelelő szabályrendszerének kialakítása, a párhuzamos, illetve többszintű szabályozás elkerülése, a jogforrási hierarchia érvényesülése érdekében módosítja rendeletét. 
[2] Szentendre Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el:
1. §
(1) A közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet 2. § (1) bekezdése helyébe a következő rendelkezés lép:
„(1) A közösségi együttélés alapvető szabályait megsértővel szemben a közigazgatási szabályszegések szankcióiról szóló 2017. évi CXXV. törvény rendelkezései szerinti közigazgatási szankciók alkalmazhatók.”
(2) A közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet 2. § (10) bekezdése helyébe a következő rendelkezés lép:
„(10) Az eljárás lefolytatására az általános közigazgatási rendtartásról szóló 2016. évi CL. törvény, valamint a közigazgatási szabályszegések szankcióiról szóló 2017. évi CXXV. törvény rendelkezéseit kell megfelelően alkalmazni.”
2. §
A közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet 11. §-a helyébe a következő rendelkezés lép:
„11. §
Aki
a)	nem tartja be a temető és temetkezés rendjét, 
b)	olyan magatartást tanúsít, amely sérti a kegyeleti érzést, a csendet,
c)	a temető területére engedély nélkül gépjárművel behajt,
d)	a temető létesítményeiben, épületeiben, tartozékaiban, növényzetében kárt tesz,
e)	a temetőben nem a kijelölt gyűjtőhelyen tárol, illetve helyre helyez el szemetet,
f)	a temető területére állatot visz be, kivéve vakvezető (segítő) kutyát, vagy
g)	a temető területén engedélytől eltérő síremléket, sírjelet helyez el,
az megsérti a közösségi együttélés alapvető szabályait.”
3. §
A közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet 13. §-a helyébe a következő rendelkezés lép:
„13. §
Aki
a)	40 cm-nél nagyobb törzs-körméretű fás szárú növényt - ideértve a dió és gesztenye fajokat -, valamint 60 cm-nél nagyobb törzs-körméretű gyümölcsfát engedély nélkül kivág,
b)	a közhasználatú, valamint a korlátozottan közhasználatú területen
ba)	a kerti építményeket, berendezéseket rendeltetésellenesen használja,
bb)	elhelyezett virágokat leszedi, a fák, bokrok ágait tördeli, megcsonkítja, a fákon hirdetést, transzparenst függeszt ki,
bc)	a fás szárú növényeket - kivéve a lakosság által ültetett fás szárú növények 15 cm-t meg nem haladó körméretű ágának metszését, ifjítását, gallyazását - visszavágja,
bd)	a hasznos állatokat és madarakat bármely eszközzel megzavarja (különösen madárfészket rongál, tojást kiszed stb.), vagy
c)	Szentendre Város közigazgatási határán belül, a város által fenntartott játszótereken e játszóterek játék felszereléseit rendeltetésellenesen használja
az megsérti a közösségi együttélés alapvető szabályait.”
4. §
Hatályát veszti a közösségi együttélés alapvető szabályairól és elmulasztásának jogkövetkezményeiről szóló 2/2016. (I.26.) önkormányzati rendelet
a)	2. § (7) és (8) bekezdése,
b)	7. § (1) bekezdése,
c)	7/A. §-a,
d)	9. § (1) bekezdése,
e)	15. és 15/A. §-a.
5. §
Ez a rendelet a kihirdetését követő napon lép hatályba.


Szentendre, 2026. június 24.


	Fülöp Zsolt							dr. Ignácz Dávid
	polgármester								jegyző



Záradék:
A rendelet 2026. június 25-én került kihirdetésre.

